b'\n_START_ARTICLE_\nDemetrij Hvarski\n_START_SECTION_\nZgodnje \xc5\xbeivljenje\n_START_PARAGRAPH_\nDemetrij, za katerega pravijo, da je bil Ilir ali Grk, je bil iz gr\xc5\xa1ke kolonije na otoku Farosu, sedanjem Hvaru, ki je bila ustanovljena leta 358 pr. n. \xc5\xa1t.. Pod ilirskim kraljem Agronom je vladal otoku iz utrdbe Faros v sedanjem Starem Gradu, ki je obvladovala varno pristani\xc5\xa1\xc4\x8de. Po Agronovi smrti leta 230 pr. n. \xc5\xa1t. je nadaljeval svoje vladanje pod regentinjo kraljico Tevto, Agronovo drugo \xc5\xbeeno in ma\xc4\x8deho Agronovega mladoletnega sina Pinesa.\n_START_SECTION_\nPrva ilirska vojna\n_START_PARAGRAPH_\nKraljica Tevta je leta 229 pr. n. \xc5\xa1t. nadaljevala ekspanzionisti\xc4\x8dno politiko svojega pokojnega mo\xc5\xbea in napadla otok Vis in mestni dr\xc5\xbeavi Korkira (Krf) in Epidamnos. Po priklju\xc4\x8ditvi Epirja so bila ogro\xc5\xbeena tudi mesta Lisos, Apolonija in Korkira Nigra. Po pomorski bitki pri otoku Paksosu se je otok Krf vdal in Tevta je Demetrija imenovala za enega od svojih zaupnikov._NEWLINE_Ko so Rimljani v prvi ilirski vojni 229 pr. n. \xc5\xa1t. odpluli proti Krfu, je Demetrij izdal svojo kraljico in Krf predal Rimljanom. Prestopil je na njihovo stran in jim na pohodu proti Iliriji slu\xc5\xbeil za vodnika. Rimljani so hitro premagali Ilire. Tevta je pobegnila v Rizon, sedanji Risan v Boki Kotorski, Demetrij pa je postal Rimu podlo\xc5\xbeni vladar ostanka Ilirskega kraljestva. Za nagrado je dobil oblast na svojem rojstnem Hvaru in delu sosednjih ozemelj, kar pa ni trajala dolgo. Rimljani so ozemlje ju\xc5\xbeno od Skadra priklju\xc4\x8dili k svoji republiki in prepovedali ilirskim vojnim ladjam plovbo ju\xc5\xbeno od Lisosa.\n_START_SECTION_\nO\xc5\xbeivitev mo\xc4\x8di\n_START_PARAGRAPH_\nV desetletju po letu 229 pr. n. \xc5\xa1t. je pod Demetrijevo vladavino ilirska mo\xc4\x8d o\xc5\xbeivila. Demetrij se je okoli leta 222 pr. n. \xc5\xa1t. poro\xc4\x8dil z Agronovo vdovo in Pinesovo materjo Tritevto in s tem okrepil svoj polo\xc5\xbeaj. S poroko je uradno prevzel tudi polo\xc5\xbeaj regenta Ilirskega kraljestva. Njegov vpliv se je s tem mo\xc4\x8dno raz\xc5\xa1iril in \xc5\xa1ibko Ilirsko kraljestvo je kon\xc4\x8dno dobilo kompetentnega Pinesovega regenta. Za\xc4\x8del je obnavljati tradicionalno dobre vezi z Makedonijo in se leta 222. pr. n. \xc5\xa1t. z ilirskim korpusom kak\xc5\xa1nih 1.600 mo\xc5\xbe bojeval v bitki pri Selasiji, v kateri so Makedonci odlo\xc4\x8dilno premagali \xc5\xa0partance. Po bitki je posku\xc5\xa1al raz\xc5\xa1iriti svojo oblast tudi na ra\xc4\x8dun Rima._NEWLINE_Rim je bil od leta 225 do 222 pr. n. \xc5\xa1t. zapleten v vojno s keltskimi ljudstvi v Padski ni\xc5\xbeini, zato je Demetriju uspelo pridobiti na svojo stran rimske zaveznike ilirske Atintane. Poleg tega je odplul ju\xc5\xbeno od Lisosa, sedanjega Lezh\xc3\xabja v Albaniji, s \xc4\x8demer je prekr\xc5\xa1il mirovno pogodbo iz leta 228 pr. n. \xc5\xa1t., in ponovno obudil piratstvo. Leta 221 pr. n. \xc5\xa1t. je sklenil zavezni\xc5\xa1tvo z ilirskimi Histri na severu Jadrana. Histri so za\xc4\x8deli ovirati rimske oskrbovalne ladje, vendar so kmalu do\xc5\xbeiveli rimski protinapad. Ko so zgodaj poleti leta 221 pr. n. \xc5\xa1t. zaradi sklenitve makedonskega zavezni\xc5\xa1tva z Ahajsko zvezo proti Etolski zvezi za\xc4\x8dele nara\xc5\xa1\xc4\x8dati napetost tudi v Gr\xc4\x8diji, so Iliri napadli na svoj presku\xc5\xa1en na\xc4\x8din._NEWLINE_Leta 220 pr. n. \xc5\xa1t. sta Demetrij in njegov ilirski poveljnik Skerdilajd odplula z devetdesetimi galejami proti Peloponezu. Po neuspelem napadu na Pilos na zahodnem Peloponezu sta razdelila svojo vojsko: Demetrij je izkoristil prilo\xc5\xbenost in s petdesetimi ladjami odplul ropat Kiklade, Skerdilajd pa se je s \xc5\xa1tiridesetimi ladjami vrnil na sever. V Navpaktu se je na pregovarjanje svojega svaka Aminasa, kralja Atamanov, pridru\xc5\xbei Etolcem v napadu na Ahajo. Etolci so s pomo\xc4\x8djo doma\xc4\x8dih izdajalcev zasedli in po\xc5\xbegali Kineto v severni Arkadiji, napad na Kleitor pa jim je spodletel. Demetrij je medtem v Kikladih oropal nekaj otokov, od drugih pa izsilil pla\xc4\x8devanje davka, potem pa so ga za\xc4\x8dele zasledovati rodo\xc5\xa1ke voja\xc5\xa1ke ladje. Rodos se je pre\xc5\xbeivljal s trgovanjem v Egejskem morju, zato so pirati \xc5\xbeivljenjsko ogro\xc5\xbeali njegove interese. Demetrij se je pred njimi umaknil v Kenhrejo, mesto na Egejski obali v bli\xc5\xbeini Korinta. V tem \xc4\x8dasu je bil v Kenhreji makedonski ambasador Tavrion. Ko je Tavrion izvedel za etolsko invazijo in dogodke v Kineti in videl, da je v Kenhreji pristal Demetrij s svojim ladjevjem, ga je zaprosil za pomo\xc4\x8d Ahajcem. V zameno bi mu Ahajci potegnili njegove ladje preko zemeljske o\xc5\xbeine v Korintski zaliv. Demetrij, ki je imel na ladjah bogat plen in se je bal napada rodo\xc5\xa1kega ladjevja, je Tavrionovo ponudbo sprejel. Etolci so se dva dni pred njegovim prehodom umaknili iz Ahaje, Demetrij pa je kljub temu oplenil nekaj njihovih obalnih mest in se vrnil v Korint._NEWLINE_Po povratku v domovino je \xc5\xa1e celo zimo napadal in ropal mesta in naselja rimskih zaveznikov v ju\xc5\xbeni Iliriji. Rimljani, ki se dotlej niso menili za dogajanja v mestih svojih biv\xc5\xa1ih zaveznikov, so zdaj sklenili, da bodo zavarovali pristani\xc5\xa1\xc4\x8da na ilirski obali Jadrana, \xc4\x8deprav jim je grozila nova vojna s Kartagino. Za\xc4\x8dela se je druga ilirska vojna.\n_START_SECTION_\nPosledice\n_START_PARAGRAPH_\nRimljani so po bitki poru\xc5\xa1ili utrdbe v Farosu. Emilij se je \xc5\xa1e pred poletjem vrnili v Rim, kjer je prejel \xc4\x8destitke za dobro opravljeno delo. Rim je zavaroval vse svoje posesti v Iliriji, ponovno uveljavil vse pridobitve iz prve ilirske vojne in Demetrijevemu nasledniku kralju Pinesu vsilil vse omejitve, sprejete leta 228. pr. n. \xc5\xa1t.. Pines je moral poleg tega Rimu pla\xc4\x8dati zaostale davke in vojno od\xc5\xa1kodnino. Rimska republika je od Makedoncev zahtevala Demetrijevo izro\xc4\x8ditev, vendar je Filip njihove zahteve zavrnil._NEWLINE_\xc5\xa0ibko Ilirsko kraljestvo je kmalu postalo lahek plen Makedoncev. Po delnem uni\xc4\x8denju kraljestva so na njegovem ozemlju nastale majhne mestne zveze Partinov, Bilinov, Amanatinov in drugih.\n_START_SECTION_\nDvorni svetovalec\n_START_PARAGRAPH_\nDemetrij je bil na makedonskem dvoru toplo sprejet in je postal eden od Filipovih najbolj zaupnih svetovalcev. Polibij pravi, da je bil klju\xc4\x8dna oseba pri oblikovanju Filipove dr\xc5\xbee proti Iliriji in Rimu. Ko je Filip leta 217 pr. n. \xc5\xa1t. izvedel za Hanibalovo zmago nad Rimljani pri Trazimenskem jezeru, je pismo najprej pokazal samo Demetriju. Demetrij, ki je v rimskem porazu morda videl prilo\xc5\xbenost za povrnitev svojih nekdanjih posesti v Iliriji, je svetoval Filipu, naj takoj prekine vojno z Etolci in preusmeri svojo pozornost proti zahodu. Filipa ni bilo te\xc5\xbeko prepri\xc4\x8dati in je upo\xc5\xa1teval Demetrijev nasvet. Leta 217 pr. n. \xc5\xa1t. je Skerdilajdu napovedal vojno, s katero je nameraval osvojiti svoja nedavno izgubljena ozemlja in raz\xc5\xa1iriti oblast proti zahodu. Njegova hotenja so nazadnje privedla do prve in druge makedonske vojne z Rimom._NEWLINE_Demetrijev vpliv je prepoznaven tudi v pogodbi o zavezni\xc5\xa1tvu med Filipom in Hanibalom iz leta 215 pr. n. \xc5\xa1t.. Eden od \xc4\x8dlenov pogodbe je namre\xc4\x8d dolo\xc4\x8dal, da mora vsaka mirovna pogodba, sklenjena z Rimom, vsebovati dolo\xc4\x8dilo, da bi v primeru, \xc4\x8de bi se Rimljani odrekli svoji oblasti v Korkiri, Apoloniji, Epidamnu, Farosu, Dimalu, Partiniji in Atintaniji, ta ozemlja pri\xc5\xa1la pod Demetrijevo oblast._NEWLINE_Polibij je Demetrija krivil tudi za Filipovo tiransko obna\xc5\xa1anje. Eden od dogodkov, v katerega je bil nedvomno vme\xc5\xa1an Filip, je bil pokol v Meseni leta 215 pr. n. \xc5\xa1t., v katerem so me\xc5\xa1\xc4\x8dani pobili svoje vodje. Filip je pri\xc5\xa1el naslednji dan na prizori\xc5\xa1\xc4\x8de pokola, da bi izkoristil prilo\xc5\xbenost in zasedel akropolo. Svoje svetovalce je vpra\xc5\xa1al, ali drobovje \xc5\xbertvovane \xc5\xbeivali ka\xc5\xbee, naj citadelo zapusti ali naj jo zasede. Demetrij mu je odgovoril: "\xc4\x8ce ima\xc5\xa1 srce preroka, jo \xc4\x8dim prej zapusti, \xc4\x8de si hraber in moder kralj, pa jo obdr\xc5\xbei, ker tak\xc5\xa1ne prilo\xc5\xbenosti morda nikoli ve\xc4\x8d ne bo\xc5\xa1 imel. \xc4\x8ce dr\xc5\xbei\xc5\xa1 vola za oba rogova, ga lahko obvlada\xc5\xa1 tudi sam"._NEWLINE_Filip je v tem primeru upo\xc5\xa1teval bolj umerjeno mnenje svetovalca Arata, naj citadelo zapusti. Dogodek v Meseni je kljub temu ozna\xc4\x8dil za\xc4\x8detek slab\xc5\xa1anja Filipovega zna\xc4\x8daja kot tudi izgubljanje njegove priljubljenosti. Polibij v svojem primerjanju Demetrija in Arata pravi, da Aratovo \xc5\xbeivljenje dovolj dobro dokazuje, da tako podlega dejanja on ne bi storil, da pa bi tak\xc5\xa1no dejanje zlahka pripisali Demetriju Hvarskemu. Filip je zaradi umirjene Aratove dr\xc5\xbee u\xc5\xbeival naklonjenost Grkov, pod Demetrijevim vodstvom pa je izgubil svoje dobro ime in njihovo zaupanje._NEWLINE_Filip je naslednje leto posku\xc5\xa1al popraviti svojo napako in osvojiti Meseno. Demetrij Hvarski je bil pri tem ubit.'